**Συνεργασία και Υποστήριξη των φοιτητών /τριών**

**στις παρατηρήσεις της προσχολικής τάξης.**

Στις επόμενες σελίδες υπάρχει ένας Οδηγός Υποστήριξης για την πραγματοποίηση των παρατηρήσεών σας στα νηπιαγωγεία. Πρόκειται για ένα συμπληρωματικό αρχείο που θα σας βοηθήσει στην κατανόηση και στη συμπλήρωση της φόρμας παρατηρήσεων. Να μελετήσετε τα δύο αρχεία συνδυαστικά.

1. Γνωριμία με τις νηπιαγωγούς και παιχνίδια γνωριμίας με τα παιδιά της τάξης……2

2. Παρατήρηση και καταγραφή του χώρου του νηπιαγωγείου (γειτονιά, κτήριο, γωνιές/περιοχές μάθησης της τάξης, βοηθητικοί χώροι, αύλειος χώρος)……………..3

3. Παρατήρηση κατά τη διάρκεια του ελεύθερου παιχνιδιού των παιδιών……………5

4. Συνεργασία με τις νηπιαγωγούς της τάξης για το ημερήσιο, εβδομαδιαίο ή/και τριμηνιαίο πρόγραμμα…………………………………………………………………6

5. Περιγραφή μιας οργανωμένης δραστηριότητας από τη νηπιαγωγό………………...6

6. Ανάληψη βοηθητικού έργου σε μια οργανωμένη δραστηριότηταμε τη συναίνεση της νηπιαγωγού……………………………………………………………………......7

7. Σύνθεση τάξης, περιγραφική παρουσίαση των παιδιών της τάξης…………………8

8. Παρατήρηση στο διάλειμμα και συζήτηση με τα παιδιά…………………………..8

**1. Γνωριμία με τις νηπιαγωγούς και παιχνίδια γνωριμίας με τα παιδιά της τάξης.**

**1Α. Γνωριμία με τη νηπιαγωγό / άτυπη συνέντευξη.**

(α) Ρωτήστε πολύ ευγενικά και φιλικά την νηπιαγωγό:

Κυρία Χ στα πλαίσια της γνωριμίας και της συνεργασίας μας, θα ήθελα να μου πείτε μέσα από την εμπειρία σας κάποια πράγματα για το επάγγελμα / δουλειά σας. Αν δεν έχετε αντίρρηση θα μπορούσα να καταγράψω τις απαντήσεις σας (συμφωνείστε με ποιον τρόπο, σημειώσεις; ηχητική καταγραφή; άλλο;) για να μπορώ να τις θυμάμαι; Αυτό θα με βοηθούσε πολύ για να καταλάβω κάποια πράγματα για το νηπιαγωγείο μέσα από την εμπειρία σας, ως επαγγελματίας στον χώρο.

(β) Καλό είναι να έχετε εκτυπωμένες τις ερωτήσεις σας, να είστε ευέλικτος/η στην σειρά που ακολουθείτε ή στην τροποποίηση μιας ερώτησης, αν χρειαστεί να συμβουλεύεστε τις ερωτήσεις σας ή να κρατάτε σημειώσεις/λέξεις κλειδιά πάνω σε αυτές.

|  |
| --- |
| 1. Κυρία Χ θα ήθελα να σας ρωτήσω πόσα χρόνια **προϋπηρεσίας** έχετε;  2. **Πού έχετε δουλέψει**; περισσότερο σε πόλεις ή χωριά;, με πολλά ή λίγα παιδιά;  3. Θα με ενδιέφερε πολύ μάθω, μέσα από τη δική σας οπτική/ματιά ως επαγγελματίας που δουλεύετε καθημερινά με τα παιδιά, **τι εικόνα έχετε γι’ αυτά;**  *α) Τι είναι ικανά να κάνουν; Με ποια επίθετα θα τα προσδιορίζατε τα παιδιά;*  *β) Νομίζετε ότι τα παιδιά μπορούν να κρίνουν ή και να αποφασίσουν για θέματα που τους αφορούν; Γιατί το λέτε αυτό;*  *γ)Τελικά πόσο μοιάζουν ή διαφέρουν τα παιδιά του χθες και του σήμερα;*  *δ)Γιατί νομίζετε ότι μοιάζουν ή διαφέρουν; Πού οφείλονται οι διαφορές αυτές;*  4. **Τι σας ικανοποιεί περισσότερο** στη δουλειά σας;  5. Συναντάτε κάποιες **δυσκολίες;** Ποιες είναι αυτές;  6. Πιστεύετε ότι έ**χει αλλάξει κάτι** στη δουλειά σας σε σχέση με τα προηγούμενα χρόνια; Σε ποιους τομείς; Π.χ. σε διοικητικό/θεσμικό,παιδαγωγικό, επικοινωνία με παιδιά, οικογένειες;  7. Με **ποια κριτήρια θέτετε τους στόχους** σας στις δραστηριότητες που σχεδιάζετε; Τι θέλετε δηλαδή να μάθουν τα παιδιά; **Τι περιμένετε** από τα παιδιά;  8. Κατά πόσο **οι θεματικές** που ακολουθείτε αναδύονται από την δράση/παιχνίδι/προβληματισμούς των παιδιών;  9. **Τι κάνουν τα παιδιά** στις δράσεις;  (**Λέξεις κλειδιά:** προϋπηρεσία, οπτική για τα παιδιά/παιδική ηλικία, ικανοποίηση από την εργασία, δυσκολίες, αλλαγές στην εργασία, κριτήρια στόχων, προσδοκίες, θεματικές, ρόλος παιδιών ). |

**1Β. Επιλέξτε ένα παιχνίδι γνωριμίας** με τα παιδιά το οποίο είναι αλληλεπιδραστικό και διασκεδαστικό.

**Αναστοχασμός – Αυτοαξιολόγηση για το παιχνίδι γνωριμίας:**

|  |
| --- |
| 1. Ποιος ήταν **ο στόχος** σας; Να γνωριστείτε; Να αλληλεπιδράσετε; Να δημιουργήσετε καλό κλίμα συνεργασίας και εμπιστοσύνης; Να ενθαρρύνετε τα παιδιά να συμμετέχουν; Όλα αυτά και άλλα;  2. **Το πετύχατε** αυτό; Πώς το καταλάβατε; Πώς νιώσατε;  3. Ποιες **δυσκολίες** συναντήσατε και πώς τις αντιμετωπίσατε;  4. **Θα αλλάζατε κάτι**; Αν ναι ποιο θα ήταν αυτό, Αν όχι, γιατί;  5. Τι **ρόλο** είχαν τα **παιδιά;** (συνεργατικό, κυρίαρχο;)  6.Τι ρόλο είχατε **εσείς** στο παιχνίδι; (ενθαρρυντικό, υποβοηθητικό, εμψυχωτή, συντονιστή;) |

**2. Παρατήρηση και καταγραφή του χώρου του νηπιαγωγείου (γειτονιά, κτήριο, γωνιές/περιοχές μάθησης της τάξης, βοηθητικοί χώροι, αύλειος χώρος)**

(α) Μια περιγραφή μπορεί να γίνει με επαγωγικό τρόπο, από έξω προς τα μέσα, από το γενικότερο στο ειδικότερο. Πιο συγκεκριμένα, περιγράψτε τα παρακάτω στοιχεία που αναφέρονται στον πίνακα που ακολουθεί:

|  |
| --- |
| **1. Η γειτονιά**…  **2. Η αυλή τ**ου νηπιαγωγείου…  **3.Το κτήριο** του Νηπιαγωγείου…..εξωτερικά, εσωτερικά, βοηθητικοί και άλλοι χώροι  **4. Η τάξη:**  (α) Γωνιές / περιοχές μάθησης(πού βρίσκονται, τι υλικό υπάρχει, τι κάνουν εκεί τα παιδιά, με ποιους κανόνες)  (β) Παρεούλα (πού βρίσκονται, τι υλικό υπάρχει, τι κάνουν εκεί τα παιδιά, με ποιους κανόνες)  **5. Ο χώρος ως πλαίσιο:** Παρατηρώντας τον χώρο και τα παιδιά μέσα σε αυτόν καταλαβαίνουμε ότι:   * Νοιώθουν άνετα τα παιδιά στο συγκεκριμένο χώρο; * Μπορούν να εκφράζονται ελεύθερα; * Υπάρχει δυνατότητα ευελιξίας ως προς τη διαμόρφωση ή αναδιάταξη του χώρου;Τεκμηριώστε με ενδεικτικό παράδειγμα και για τα 3 υποερωτήματα.   Άρα από όλα τα παραπάνω συμπεραίνουμε ότι ο χώρος ως ένα πλαίσιο, διευκολύνει / δεν διευκολύνει τη συναισθηματική και την κοινωνική ανάπτυξη των παιδιών;  **6. Ο χώρος ως μαθησιακό περιβάλλον:** Παρατηρούμε και απαντάμε αιτιολογημένα:   * Ο χώρος, όπως είναι διαμορφωμένοςκαι εξοπλισμένος με παιδαγωγικά υλικά, προκαλεί τα παιδιά να εμπλακούν σε δραστηριότητες που υποστηρίζουν τη νοητική και τη γνωστική τους ανάπτυξη; * Παρέχει ερεθίσματα που ενεργοποιούν το ενδιαφέρον τους; Ποια; Δώστε ένα παράδειγμα. * Η χωροταξική διαμόρφωση επιτρέπει/προωθεί τη συνεργασία των παιδιών και την εργασία σε ομάδες; Τα παιδιά διαμορφώνουν τον χώρο με τις δράσεις τους; * Ποιος είναι ο ρόλος της νηπιαγωγού; Ενισχύει ή περιορίζει τη φωνή και δράση των παιδιών; Τι κανόνες υπάρχουν και πώς και από ποιον έχουν θεσπιστεί; * Τα παιδιά σε ποια σημεία και υλικά έχουν πρόσβαση;   Άρα από όλα τα παραπάνω συμπεραίνουμε ότι ο χώρος λειτουργεί ή δεν λειτουργεί ως δομημένο μαθησιακό περιβάλλον, καθώς παρέχει ή δεν παρέχει ερεθίσματα στα παιδιά για οικοδόμηση της γνώσης και για διεύρυνση των εμπειριών και των ενδιαφερόντων τους, τα κινητοποιούν να δράσουν ατομικά και συλλογικά.  **7. Ο χώρος ως αντανάκλαση δουλειάς και της παρουσίας των παιδιών στην τάξη:**Στοιχεία με τα οποία μπορούμε να κατανοήσουμε τον τρόπο με τον οποίο οργανώνεται η εκπαιδευτική διαδικασία, αντλούμε από :   * Στους τοίχους έχουν αναρτηθεί πανομοιότυπα προσχεδιασμένα σχέδια ή αυθεντικά έργα των παιδιών; * Ποιες δραστηριότητες μαρτυρούν τα υλικά και οι δημιουργίες που υπάρχουν στο χώρο; * Υπάρχουν ατομικά ή και ομαδικά έργα, έργα 2Δ ή 3Δ; * Υπάρχουν φωτογραφίες από κατασκευές των παιδιών π.χ. από το οικοδομικό υλικό ή άλλες φωτογραφίες, όπως άλμπουμ από σκηνές της ζωής της τάξης ή της οικογένειας των παιδιών ή των κατοικίδιών τους;   Άρα από όλα τα παραπάνω συμπεραίνουμε ότι ο χώρος αντανακλά ή δεν αντανακλά τη δουλειά που γίνεται στο συγκεκριμένο νηπιαγωγείο και την παρουσία των παιδιών στην τάξη, καθώς ο χώρος εκπέμπει συγκεκριμένα μηνύματα. Πιο συγκεκριμένα, παρατηρώντας τον χώρο μπορούμε να σκεφτούμε ότι …..(τι δουλειά γίνεται στο νηπιαγωγείο; δασκαλοκεντρική ή παιδοκεντρική προσέγγιση; κλειστό ή ανοιχτό πλαίσιο δράσης;)  **Αξιολόγηση, αναστοχασμός.**  Προτείνετε κάποιες αλλαγές; Σε τι αφορούν; Για ποιον λόγο να γίνουν; Σε τι θα βοηθήσουν; (π.χ. στους κανόνες για λήψη αποφάσεων από τα παιδιά; στη διαρρύθμιση του χώρου για ανάληψη πρωτοβουλιών από τα παιδιά;Στην ενίσχυση της εργασίας σε ομάδες; Σε χρήση ανοικτών παραγωγικών φύλλων εργασίας;) |

**3. Παρατήρηση κατά τη διάρκεια του ελεύθερου παιχνιδιού των παιδιών.**

|  |
| --- |
| **1. Διάρκεια του ελεύθερου παιχνιδιού**  **2. Πώς επιλέγονται οι γωνιές;**(κριτήρια επιλογής: ενδιαφέροντα, ανάγκες, ελκυστικότητα γωνιάς, πλούσιο υλικό, ακολουθούν τις επιλογές των φίλων, κ.λπ.).  **3. Ποιοι κανόνες υπάρχουν;** Ποιος τους όρισε; Πώς αποφασίστηκε αυτό; (ρωτήστε και τα παιδιά και την νηπιαγωγό να σας πουν)  **4. Πώς σχηματίζονται οι ομάδες;** (τα αγόρια μεταξύ τους; τα κορίτσια μεταξύ τους; μεικτές ομάδες αγοριών-κοριτσιών ή νηπίων – προνηπίων; τα νήπια ως ξεχωριστή ομάδα; τα προνήπια μεταξύ τους; φίλοι; δημοφιλή παιδιά; ήσυχα - ζωηρά;)  **5. Πώς επικοινωνούν**; Πώς παίζουν τα παιδιά; Ποιες **στρατηγικές** χρησιμοποιούν προκειμένου να εξυπηρετήσουν τα συμφέροντα του παιχνιδιού τους (π.χ. διαπραγμάτευση του παιχνιδιού με δικους τους όρους προκειμένου να το συνεχίσουν παρά να το διακόψουν; Επίλυση διαφορών μόνα τους, παρακάμπτοντας την ιεραρχία;, επίλυση διαφορών με επίκληση στην νηπιαγωγό;)  **6. Πώς επιλύουν τις διαφορές τους;**  Παρατηρήστε τα παιδιά στις γωνιές (Υπάρχουν παιδιά που μονοπωλούν μια γωνιά όλη την εβδομάδα;υπάρχουν παιδιά που δεν παίζουν με κανέναν; Πού παίζουν μόνα τους; Δεν τα θέλουν οι άλλοι;…) Γιατί συμβαίνει αυτό; Με ποιον τρόπο θα μπορούσε να αλλάξει αυτό;  **7. Ποιος ο ρόλος της νηπιαγωγού** στο ελεύθερο παιχνίδι; Επιλύει αυτή τις διαφορές; Αν ναι, πότε παρεμβαίνει;Με ποιον τρόπο; Τι λέει, τι κάνει;Συνομιλεί με τα παιδιά και με ποιο σκεπτικό; Προσπαθεί να καταλάβει τι έγινε ρωτώντας τη γνώμη των παιδιών;Υπενθυμίζει τους κανόνες; Θέτει περιορισμούς;  **8. Η νηπιαγωγός αναλαμβάνει ρόλο ερευνητή και αναστοχαζόμενου επαγγελματία;** (Παρατηρεί και καταγράφει; Με ποιον τρόπο; (βγάζει φωτογραφίες, κρατά σημειώσεις;) Ασχολείται με κάτι άλλο και ποιο είναι αυτό; Ενισχύει και ενθαρρύνει το παιχνίδι / τα σενάρια των παιδιών; Με ποιον τρόπο;  **9. Ο δικός σας ρόλος:** Επικεντρώστε την προσοχή σας σε μία γωνιά παιχνιδιού, παρατηρήστε τους ρόλους, τα σενάρια, τις σχέσεις των παιδιών μέσα στο παιχνίδι και ενισχύστε τη δημιουργική και συνεργατική σκέψη των παιδιών μέσα από τις λεκτικές αλληλεπιδράσεις σας μαζί τους (π.χ. *Με ποιους τρόπους /Τι μπορούμε να κάνουμε για να βοηθήσουμε ….Πώς μπορούμε να κάνουμε αυτό που προτείνετε; Πώς λέτε να εργαστούμε; Ελένη, τι γνώμη έχεις γι' αυτό που είπε η Μαρία; Συμφωνείτε οι υπόλοιποι;)*. Περιγράψτε την παρέμβασή σας.  (**Λέξεις κλειδιά:**ελεύθερο παιχνίδι, διάρκεια, είδος παιχνιδιού, κριτήρια επιλογής μαθησιακής περιοχής για παιχνίδι, κανόνες, είδος αλληλεπίδρασης, σχέσεις παιδιών, ρόλος εκπαιδευτικού, στρατηγικές επίλυσης διαφορών). |

**4. Συνεργασία με τις νηπιαγωγούς της τάξης για το ημερήσιο, εβδομαδιαίο ή/και τριμηνιαίο πρόγραμμα.**

|  |
| --- |
| 1. Ποιοι είναι οι **σκοπός/στόχοι της νηπιαγωγού**; Και με **ποιο θέμα** θα ασχοληθεί;  2. **Με ποιες** δράσεις/ **ενέργειες**  θα τους υλοποιήσει;  3. Πώς οργάνωσε τις δραστηριότητες της την εβδομάδα που κάνετε τις παρατηρήσεις σας; (Τ**ι έκανε αυτή; Τι έκαναν τα παιδιά**;) Αναφέρετε παραδείγματα από αυτές.  4**. Ποιος επέλεγε τα υλικά** στις δραστηριότητες;  5. **Πώς ενθάρρυνε** τα παιδιά να εργαστούν; **Τι συμπεραίνουμε** από αυτό;  6. Το πρόγραμμα το **σχεδίαζε μόνη της** ή το **συνδιαμόρφωνε** με τα παιδιά;  7. Με τι σκόπευε να ασχοληθεί στη συνέχεια, μετά από την πρακτική των φοιτητών/τριών στην τάξη της;  (**Λέξεις κλειδιά:**μεσοπρόθεσμη στοχοθεσία νηπιαγωγού,ρόλος, ενέργειεςεπίτευξης στόχων, προοπτική αλλαγής στοχοθεσίας). |

**5. Περιγραφή μιας οργανωμένης δραστηριότητας από τη νηπιαγωγό.**

Παρατηρώ μια οργανωμένη δραστηριότητα που έχει σχεδιάσει η νηπιαγωγός της τάξης:

|  |
| --- |
| 1.Ποιοι είναι **οι στόχοι** που θέλει να πετύχει η νηπιαγωγός;  2. Με ποιον τρόπο/ **μεθόδους** το πραγματοποιεί;  3. **Τι υλικά και μέσα** χρησιμοποιεί;  4. Ποιος είναι **ο ρόλος των παιδιών;**  5. Ποιος είναι **ο ρόλος της νηπιαγωγού**;  6. **Πώς ξεκινά την δραστηριότητα** (με προβληματισμό; επίλυση προβλήματος; Βάζει κάποιο δίλημμα, ανακοινώνει κάτι που θέλει να εκτελέσουν τα παιδιά; είναι ξεκάθαρος και σαφής ο στόχος στα παιδιά για το τι θα συζητήσουν;)  **7. Διερευνά τις προϋπάρχουσες γνώσεις** και εμπειρίες παιδιών;  8. **Τι ερωτήσεις** επιλέγει;  9. **Τι ανατροφοδότηση** δίνει; (γενική και αόριστη; Εστιασμένη; Αγνοεί κάποια παιδιά, τα προσπερνά; Δίνει αρνητική ανατροφοδότηση, εστιάζει στο σωστό ή λάθος;)  10. **Αξιοποιεί τις άστοχες απαντήσεις**; Πώς;  11. **Τα παιδιά συζητούν σε ομάδε**ς και μεταξύ τους ή τμηματικά και μονολογικά 1-1με τη νηπιαγωγό;  12**. Ενθαρρύνει τα παιδιά** να συμμετέχουν; Ενεργοποιεί ανώτερες γνωστικές λειτουργίες στην συζήτηση, όπως δηλαδή να σκεφτούν, να συγκρίνουν, να τεκμηριώσουν ή ζητά ανάκληση πληροφοριών;  13. Η νηπιαγωγός δίνει το λόγο **στα παιδιά για την εξέλιξη της δράσης ή προτείνει αυτή** τα βήματα που θα ακολουθήσουν;  14. Τα παιδιά **εργάζονται σε ομάδες**;Πώς ορίζεται η σύνθεσή τους και το έργο τους;  15. **Αποφασίζουν** τα ίδια τι θα κάνουν; Επιλέγουν τα ίδια υλικά;  16. **Τι κάνει η νηπιαγωγός όσο τα παιδιά εργάζονται**; Τα ενθαρρύνει και τα ανατροφοδοτεί στις ομάδες;  (**Λέξεις κλειδιά:**στόχοι, διδακτική μεθοδολογία, ρόλος νηπιαγωγού, ρόλος παιδιών, συμμετοχικές, διαλογικές και συνεργατικές πρακτικές). |

**6. Ανάληψη βοηθητικού έργου σε μια οργανωμένη δραστηριότηταμε τη συναίνεση της νηπιαγωγού.**

Ζητήστε ευγενικά από την νηπιαγωγό: *Θα επιθυμούσα κι εγώ να συμμετέχω σε μία δραστηριότητα που οργανώνετε με τα παιδιά.*

Περιγράψτε τη δραστηριότητα δίνοντας έμφαση στα παρακάτω στοιχεία που περιλαμβάνει ο πίνακας:

|  |
| --- |
| 1. Ποιος είναι **ο ρόλος** σας στην δραστηριότητα;  2. Με ποιον τρόπο **δουλέψατε**; Τι προσπαθήσατε να κάνετε; Τι ρόλο δώσατε στα παιδιά;  3. Αντιμετωπίσατε κάποιο **πρόβλημα/ δυσκολία;**Πώς το αντιμετωπίσατε;  4. Είχατε κάποιους **περιορισμούς;** Πώς τους αντιμετωπίσατε;  5. **Είστε ικανοποιημένοι/ες** από την προσπάθειά σας σε σχέση με τα παιδιά και με τον δικό σας ρόλο;  6. Είναι **κάτι που θα αλλάζατε**; Πώς θα το κάνατε διαφορετικά;  (**Λέξεις κλειδιά:**ρόλος συμμετοχής στην δραστηριότητα, προβλήματα, δυσκολίες, περιορισμοί, αλλαγές που πραγματοποιήσατε). |

**7. Σύνθεση τάξης, περιγραφική παρουσίαση των παιδιών της τάξης.**

|  |
| --- |
| 1. Αριθμός αγοριών και κοριτσιών του τμήματος.  2. Αριθμός νηπίων και προνηπίων.  3. Παιδιά άλλων εθνικοτήτων ή θρησκειών.  4. Στερεότυπα.  5. Ιδιαιτερότητες που παρατηρήσατε.  (**Λέξεις κλειδιά:**όλα τα παραπάνω). |

**8. Παρατήρηση στο διάλειμμα και συζήτηση με τα παιδιά**

|  |
| --- |
| 1.**Πώς παίζουν** τα παιδιά; (ομαδικά, ατομικά, ελεύθερο παιχνίδι κ.λπ.)  2.Ποια **η στάση της νηπιαγωγού** στο διάλειμμα; (παρακολουθεί;, συμμετέχει μερικώς; κ.λπ.)  3.**Ενισχύει το παιχνίδι** των παιδιών; Με ποιον τρόπο; (π.χ. οργανώνει παιχνίδια; ενθαρρύνει τη δημιουργικότητα των παιδιών; π.χ. όπως να ενισχύει την υλοποίηση μιας ιδέας των παιδιών ή προτείνοντας νέα υλικά, επιτρέποντας πειραματισμούς, πρωτοβουλίες από τα παιδιά;)  4.Υπάρχει **ασφάλεια** στον αύλειο χώρο; **Κανόνες**; Παιχνίδια**/υλικά αγαθά**; Στοιχεία περιπέτειας; Ήσυχα διαμορφωμένες γωνιές στο διάλειμμα;  5.**Συζητήστε με τα παιδιά** σχετικά με το παιχνίδι και τις επιλογές τους (π.χ. για ποιο λόγο σου αρέσει να παίζεις στο κουκλόσπιτο/οικοδομικο υλικό, κ.ά; Αν σου έλεγα να διαλέξεις δυο φίλους σου για να παίξετε μαζί σε μια γωνιά, πού θα πήγαινες; και ποιοι θα ήταν αυτοί; γιατι τους διάλεξες;)  6.Υπάρχουν **παιδιά που δεν παίζουν** και πώς αντιμετωπίζεται αυτό από την ομάδα και τη νηπιαγωγό;  7. Το **διάλειμμα πραγματοποιείται** πάντα/συχνά/αρκετές φορές στον αύλειο χώρο ή επιλέγεται το εσωτερικό διάλειμμα στην τάξη κι αν ναι πότε συμβαίνει αυτό; Υπάρχουν φορές που δεν γίνεται διάλειμμα; Γιατί και πόσο συχνά;  (**Λέξεις κλειδιά:**παιχνίδι στο διάλειμμα, ασφάλεια, κανόνες, υλικά-εξοπλισμός, σχέσεις παιδιών, ομάδες παιχνιδιού, διεύρυνση του παιχνιδιού). |